*PROJEKTS*

LATVIJAS REPUBLIKAS MINISTRU KABINETS

2014.gada\_\_\_\_. \_\_\_\_\_\_\_ Noteikumi Nr.

Rīgā (prot.Nr.      §)

**Eiropas Ekonomikas zonas finanšu instrumenta un Norvēģijas finanšu instrumenta 2009.–2014.gada perioda programmas „Pētniecība un stipendijas” pētniecības aktivitātes projektu iesniegumu atklāta konkursa nolikums un īstenošanas nosacījumi**

*Izdoti saskaņā ar Eiropas Ekonomikas zonas
finanšu instrumenta un Norvēģijas finanšu instrumenta
2009.–2014.gada perioda vadības likuma
15.panta 6.punktu*

**I. Vispārīgie jautājumi**

1. Noteikumi nosaka:

1.1. Eiropas Ekonomikas zonas finanšu instrumenta un Norvēģijas finanšu instrumenta 2009.–2014.gada perioda programmas "Pētniecība un stipendijas" (turpmāk – programma) aktivitātes „Pētniecība” (turpmāk – aktivitāte) īstenošanas kārtību;

1.2. programmas aktivitātes projektu iesniegumu atklāta konkursa nolikumu, kurā ietverti vērtēšanas kritēriji un prasības projekta iesnieguma iesniedzējam;

1.3. programmas divpusējās sadarbības fonda finansējuma piešķiršanas kārtību programmas aktivitātes līdzfinansējuma saņēmējiem dalībai partnerības pasākumos vai to organizēšanai programmas ietvaros.

2. Noteikumos lietoti šādi termini:

2.1. eksperimentālā izstrāde – esošo zinātnisko atziņu, tehnoloģisko, darījumdarbības un citu attiecīgu zināšanu un prasmju apgūšana, kombinēšana, modelēšana un izmantošana, lai tieši izstrādātu jaunus vai uzlabotus produktus, procesus vai pakalpojumus. Tajā var ietilpt arī, piemēram, darbības, kuru mērķis ir jaunu produktu, procesu vai pakalpojumu konceptuāla definēšana, plānošana un dokumentēšana. Eksperimentālā izstrāde var ietvert prototipu izgatavošanu, demonstrēšanu, izmēģinājuma projektus, jaunu vai uzlabotu produktu, procesu vai pakalpojumu testēšanu un apstiprināšanu vidē, kas atspoguļo reālus darbības apstākļus, ja galvenais mērķis ir veikt papildu tehniskos uzlabojumus produktiem, procesiem vai pakalpojumiem, kuri vēl nav pietiekami nostabilizējušies. Tā var ietvert tāda komerciāli izmantojama prototipa izgatavošanu vai izmēģinājuma projekta izstrādi, kas ir gala komercprodukts un kura ražošana ir pārāk dārga, lai to izmantotu vienīgi demonstrēšanas un apstiprināšanas nolūkos. Eksperimentālā izstrāde neietver ierastās vai regulāras izmaiņas, kas skar esošos produktus, ražošanas līnijas, ražošanas procesus, pakalpojumus un citas notiekošās darbības, pat ja minētās izmaiņas ir pielīdzināmas uzlabojumiem;

2.2. fundamentālie pētījumi – eksperimentālais vai teorētiskais darbs, ko galvenokārt veic, lai iegūtu jaunas zināšanas par lietām un parādībām, neparedzot nekādu tiešu komerciālu pielietojumu vai izmantošanu;

2.3. iekšējās darbības – pētniecības organizācijas radīto zināšanu pārvaldības veids, ja zināšanu un tehnoloģiju pārnesi veic:

2.3.1. pētniecības organizācijas nodaļa vai pētniecības organizācijas meitas uzņēmums – tāda komercsabiedrība, kurā mātes uzņēmuma līdzdalības daļa pārsniedz 50 procentus vai kurā mātes uzņēmumam ir balsu vairākums;

2.3.2. pētniecības organizācija sadarbībā ar citām pētniecības organizācijām;

2.3.3. pētniecības organizācija sadarbībā ar trešajām pusēm, slēdzot līgumus par noteiktiem pakalpojumiem atklāta konkursa ietvaros;

2.4. inovācijas konsultāciju pakalpojumi – konsultācijas, palīdzība un mācības tādās jomās kā zināšanu pārnese, nemateriālo aktīvu iegāde, aizsardzība un izmantošana un standartu un regulējuma, kurā tie ietverti, izmantošana;

2.5. lietišķie pētījumi – rūpnieciskie pētījumi, eksperimentālā izstrāde, vai to abu kombinācija;

2.6. nemateriālie aktīvi – aktīvi, kas iegūti, nododot tehnoloģiju, piemēram, patentu tiesības, licences, zinātību vai citu intelektuālo īpašumu;

2.7. pētniecības organizācija – subjekts (piemēram, universitātes vai pētniecības institūti, tehnoloģiju pārneses aģentūras, inovācijas starpnieki, uz pētniecību orientēti fiziskas vai virtuālas sadarbības subjekti) neatkarīgi no tā juridiskā statusa (publisko vai privāto tiesību subjekts) vai finansējuma veida, kura galvenais mērķis ir neatkarīgi veikt fundamentālos pētījumus, rūpnieciskos pētījumus vai eksperimentālo izstrādi vai plaši izplatīt šādu darbību rezultātus mācību, publikāciju vai zināšanu pārneses veidā. Ja šāds subjekts arī veic saimniecisko darbību, šīs saimnieciskās darbības finansējums, izmaksas un ieņēmumi ir jāuzskaita atsevišķi. Uzņēmumiem, kas var ietekmēt šādu subjektu, piemēram, būdami tā akcionāri vai dalībnieki, nedrīkst būt piekļuves priekšrocības tā pētījumu kapacitātei vai tā radītajiem pētniecības rezultātiem;

2.8. pilnīga piešķiršana – nozīmē to, ka pētniecības organizācija, pētniecības infrastruktūra vai publiskā iepirkuma veicējs izmanto visas ekonomiskās priekšrocības no intelektuālā īpašuma tiesībām, paturot tiesības atbrīvoties no tām pilnībā, jo sevišķi īpašumtiesībām un licencēšanas tiesībām. Tas var būt arī gadījums, kad pētniecības organizācija vai pētniecības infrastruktūra (proti, publiskā iepirkuma veicējs) nolemj noslēgt vēl citus līgumus, kas skar šīs tiesības, tostarp to licencēšanu sadarbības partnerim (proti, uzņēmumiem);

2.9. rūpnieciskie pētījumi – plānveida pētījumi vai nozīmīgs izpētes darbs ar mērķi iegūt jaunas zināšanas un prasmes jaunas produkcijas, procesu vai pakalpojumu izstrādei vai jau esošās produkcijas, procesu vai pakalpojumu būtiskai uzlabošanai. Tie ietver sarežģītu sistēmu komplektējošo daļu radīšanu un var ietvert prototipu veidošanu laboratorijas vidē vai vidē ar pastāvošu sistēmu simulētām saskarnēm, kā arī maza apjoma izmēģinājuma līniju radīšanu, lai testētu un apstiprinātu ražošanas metodes sniegumu, kad tas nepieciešams rūpnieciskajiem pētījumiem un jo īpaši nepatentētu tehnoloģiju apstiprināšanai;

2.10. zināšanu un tehnoloģiju pārnese – noteiktu zināšanu, ražotprasmes un tehnoloģiju nodošana no izstrādātāja (turpmāk – licenciārs) lietotājam (turpmāk – licenciāts) ražošanas vai lietošanas vajadzībām;

2.11. zinātniskais personāls – projekta īstenošanā iesaistītas personas, kuras atbilstoši zinātnisko darbību reglamentējošiem normatīvajiem aktiem un iekļautas Latvijas vai Norvēģijas zinātniskā personāla datubāzēs vai reģistros kā vadošie pētnieki, pētnieki vai zinātniskie asistenti.

3. Aktivitātes mērķis ir veicināt uz pētniecību balstītu zināšanu attīstību Latvijā, Norvēģijas un Latvijas pētniecības organizācijām sadarbojoties fundamentālo un lietišķo pētījumu jomā.

4. Aktivitāti īsteno atklātas projektu iesniegumu atlases veidā, izsludinot atklātu projektu iesniegumu konkursu par visu aktivitātei pieejamo finansējumu 4 435 556 *euro* EUR apmērā, ko veido Norvēģijas finanšu instrumenta līdzfinansējums 3 992 000 *euro* apmērā un Latvijas valsts budžeta līdzfinansējums 443 556 *euro* apmērā.

**II. Atbalstāmās darbības**

 5. Aktivitātes ietvaros atbalstu sniedz projektiem, kuru ietvaros veiktās darbības atbilst šo noteikumu 6.punktā minētajām pētniecības organizācijas ar saimniecisku darbību nesaistītām pamatdarbībām šo noteikumu 7.punktā noteiktajās aktivitātes tematiskajās jomās, un kurus īsteno partnerībā ar vismaz vienu Norvēģijas pētniecības organizāciju.

6. Aktivitātes ietvaros ir atbalstāmas viena vai vairākas šādas darbības:

6.1. pētniecība, kas var ietvert vienu vai vairākas šādas pētniecības kategorijas: fundamentālie pētījumi, rūpnieciskie pētījumi vai eksperimentālās izstrādes, tai skaitā sabiedrības vajadzībās balstītas pētniecības aktivitātes;

6.2. zināšanu un tehnoloģiju pārnese:

6.2.1. pētniecības rezultātu publiskas pieejamības nodrošināšana, tai skaitā publikācijas, kas tiks iesniegti publicēšanai Latvijas zinātniskajā periodikā, *Web of Science* vai *SCOPUS* datubāzēs iekļautos žurnālos vai konferenču rakstu krājumos, citos žurnālos vai konferenču rakstu krājumos, kuru citēšanas indekss sasniedz vismaz 50 procentus no nozares vidējā citēšanas indeksa;

6.2.2. tehnoloģiju pārnese (piemēram, licencēšana);

6.3. inovācijas konsultāciju pakalpojumi.

 7. Aktivitātes tematiskās jomas ir:

 7.1. sociālās un humanitārās zinātnes;

7.2. sabiedrības veselība, ieskaitot aspektus, kas saistīti ar farmāciju, biomedicīnu un profilaksi.

8. Projekta iesnieguma iesniedzējs aktivitātes tematiskajās jomās ietilpstošās zinātnes apakšnozares nosaka un projekta iesniegumā norāda saskaņā ar Eiropas Kopējo pētniecības klasifikācijas shēmu (*Eiropas Kopienu Oficiālais vēstnesis, L189, 1991*).

9. Aktivitātes ietvaros prioritāri ir atbalstāmi projekti, kas veido sinerģiju ar programmas aktivitāti „Stipendijas” un paredz doktorantūras, maģistrantūras un bakalaura studiju studentu iesaisti pētniecības projektos.

10. Aktivitātes ietvaros ir atbalstāmi arī starpdisciplināri projekti, kuru mērķis un plānotais rezultāts atbilst abām šo noteikumu 7.punktā minētajām aktivitātes tematiskajām jomām.

**III. Prasības projekta iesnieguma iesniedzējam un projekta partnerim**

11. Projekta iesnieguma iesniedzējs ir Latvijas zinātnisko institūciju reģistrā reģistrēta zinātniskā institūcija – zinātniskais institūts (publiska aģentūra, atvasināta publiska persona vai privāto tiesību juridiskā persona) vai augstskola (turpmāk – zinātniskā institūcija), kas atbilst šo noteikumu 2.7.apakšpunktā minētajai pētniecības organizācijas definīcijai. Projekta iesnieguma iesniedzējs ir atbildīgs par projekta īstenošanu.

12. Projekta ietvaros ir obligāta partnerība ar vismaz vienu institūciju no Norvēģijas. Projekta iesnieguma iesniedzējs to nodrošina, noslēdzot partnerības līgumu par projekta īstenošanu.

13. Projekta partneri, kuri pretendē uz programmas līdzfinansējumu, ir Norvēģijā vai Latvijā reģistrētas institūcijas, kas atbilst šo noteikumu 2.7.apakšpunktā minētajai pētniecības organizācijas definīcijai. Projekta partneris projekta īstenošanā iesaistās ar tā valdījumā vai īpašumā esošu mantu, intelektuālo īpašumu, finansējumu vai cilvēkresursiem. Veicot šajā punktā minētos ieguldījumus, projekta iesnieguma iesniedzējam ar projekta partneri nedrīkst rasties tādas tiesiskās attiecības, kas atbilst publiska iepirkuma līguma pazīmēm atbilstoši normatīvajiem aktiem par publisko iepirkumu.

14. Projektā var piedalīties arī šo noteikumu 13.punktā neminēti projekta partneri, bet šādu projekta partneru dalības izmaksas nesedz no programmas līdzfinansējuma.

15. Projekta iesnieguma iesniedzējs un šo noteikumu 13.punktā minētie projekta partneri pretendē uz programmas līdzfinansējumu, ja tie atbilst šādām prasībām:

15.1. tas nav pasludināts par maksātnespējīgu, neatrodas tiesiskās aizsardzības procesā vai likvidācijas procesā, tā saimnieciskā darbība nav apturēta vai pārtraukta, nav uzsākta tiesvedība par tā darbības izbeigšanu vai maksātnespēju (ja attiecināms);

15.2. tam nav nodokļu parādu un valsts sociālās apdrošināšanas obligāto iemaksu parādu, kas pārsniedz 150 *euro*;

15.3. tas nav sniedzis nepatiesu informāciju programmas apsaimniekotājam vai aģentūrai saistībā ar aģentūras administrēto Eiropas Savienības struktūrfondu vai citu ārvalstu finanšu instrumentu līdzfinansēto projektu īstenošanu;

15.4. tas nav iesniedzis vienu un to pašu projekta iesniegumu finansēšanai no dažādiem finanšu avotiem un nepretendē saņemt dubultu finansējumu viena un tā paša projekta īstenošanai.

16. Projekta iesnieguma iesniedzējs pēc projekta iesnieguma apstiprināšanas un pirms projekta līguma noslēgšanas ar aģentūru noslēdz partnerības līgumu ar projekta partneriem. Ar donorvalsts projekta partneri partnerības līgumu slēdz tikai angļu valodā, ja projekta iesnieguma iesniedzējs un donorvalsts projekta partneris tā vienojas.

17. Partnerības līgumā iekļauj vismaz šādu informāciju:

17.1. pušu atbildību, pienākumus un tiesības;

17.2. finanšu nosacījumus, tai skaitā projekta partnerim paredzēto programmas līdzfinansējuma daļu, attiecināmās izmaksas un to attiecināmības nosacījumus, ievērojot to, ka uz projekta partnera izdevumiem ir attiecināmi tādi paši nosacījumi, kas ir noteikti projekta iesnieguma iesniedzēja izdevumiem;

17.3. netiešo izmaksu aprēķināšanas metodi un to maksimālo apmēru;

17.4. valūtas kursa maiņas noteikumus saistībā ar šādiem izdevumiem un to atmaksu (attiecas uz projektā iesaistīto donorvalsts projekta partneri);

17.5. pārbaužu un auditu veikšanas nosacījumus;;

17.6. strīdu risināšanas un konfidenciālas informācijas neizpaušanas kārtību;

17.7. noteikumus par līguma spēkā stāšanos, darbības laiku un līguma izbeigšanu;

17.8. detalizētu partnerības plānu (t.sk. katra projekta partnera veicamās aktivitātes, to īstenošanas termiņus, sasniedzamos rezultātus un iznākumus, ieguldāmos resursus un galvenos ekspertus) un detalizētu budžetu ar uzskaitītām izmaksām un vienības cenām;

17.9. noteikumus par intelektuālā īpašuma tiesībām, kuriem *mutatis mutandis* ir jāatbilst Eiropas Parlamenta un Padomes 2006.gada 18.decembra Regulai Nr.1906/2006 ar ko paredz noteikumus uzņēmumu, pētniecības centru un universitāšu līdzdalībai Septītās pamatprogrammas darbībās un pētījumu rezultātu izplatīšanai (2007. līdz 2013. gads) vai regulai, kas to aizstāj;

17.10. noteikumus par piemērojamajām iepirkuma procedūrām saskaņā ar Norvēģijas Ārlietu ministrijas 2011.gada 11.februārī apstiprināto noteikumu par Norvēģijas finanšu instrumenta ieviešanu 2009.-2014.gadā (turpmāk - Norvēģijas finanšu instrumenta ieviešanas noteikumi) 7.16.pantā noteiktajām prasībām.

18. Partnerības līgumu iesniedz aģentūrai, kas pārbauda, vai partnerības līgums atbilst šo noteikumu 17.punktā minētajiem nosacījumiem un Norvēģijas finanšu instrumenta ieviešanas noteikumu 6.8.panta 2.un 3punktam. Partnerības līguma slēgšanai izmanto aģentūras izstrādāto partnerības līguma standarta veidlapu, kas publicēta aģentūras tīmekļa vietnē [www.viaa.gov.lv](http://www.viaa.gov.lv).

**IV. Projektu attiecināmās izmaksas un izmaksas, kas nav attiecināmas projektu ietvaros**

19. Projekta ietvaros ir attiecināmas:

19.1. tiešās izmaksas, kas ir tieši saistītas ar projekta īstenošanu;

19.2. netiešās izmaksas, kuras plāno kā atsevišķu izmaksu pozīciju un piemēro saskaņā ar šo noteikumu 25.punktu.

20. Projekta izmaksas ir attiecināmas, ja tās ir faktiski radušās līdzfinansējuma saņēmējam vai šo noteikumu 13.punktā minētajam projekta partnerim un atbilst šādiem nosacījumiem:

20.1. tās ir radušās izmaksu attiecināmības periodā, kas norādīts projekta līgumā;

20.2. tās ir saistītas ar projekta mērķi un ir paredzētas apstiprinātā projekta budžetā;

20.3. tās ir samērīgas un nepieciešamas projekta īstenošanai;

20.4. tās atbilst publisko iepirkumu regulējošām normām;

20.5. tās ir izlietotas vienīgi projekta mērķu un rezultātu sasniegšanai un ir veiktas, ievērojot izmaksu lietderības, ekonomiskuma un efektivitātes principus;

20.6. tās ir faktiski samaksātas ne vēlāk kā 30 kalendāro dienu laikā pēc projekta līgumā norādītā izmaksu attiecināmības perioda beigu datuma un ir iekļautas projekta pārskatos;

20.7. tās ir uzskaitītas līdzfinansējuma saņēmēja vai projekta partnera (ja attiecināms) grāmatvedības un nodokļu uzskaites reģistros, ir identificējamas, nodalītas no pārējām izmaksām un pārbaudāmas un tās apliecina attiecīgu attaisnojuma dokumentu oriģināli.

21. Ievērojot šo noteikumu 20.punktā minētos nosacījumus, attiecināmas ir šādas projekta tiešās izmaksas:

21.1. projekta īstenošanā iesaistītā personāla atlīdzība un ar to saistītās izmaksas, kas nepārsniedz projekta iesnieguma iesniedzēja atlīdzības likmes saskaņā ar iestādes vispārpieņemto atalgojuma politiku un šajos noteikumos noteiktās piemērojamās projekta iesnieguma iesniedzēja un Latvijas projekta partneru projektā iesaistītā personāla atlīdzības likmes;

21.2. darba devēja sociālās apdrošināšanas obligātās iemaksas par projekta īstenošanas personālu;

21.3. vietējo un ārvalstu komandējumu un darba (dienesta) braucienu izdevumi šo noteikumu 21.1.apakšpunktā minētajam personālam, atbilstoši attiecīgās valsts (Latvijas vai Norvēģijas) normatīvajiem aktiem ar komandējumu un darba (dienesta) braucienu saistīto izdevumu atlīdzināšanas jomā. Lidmašīnas biļešu cenas nedrīkst pārsniegt attiecīgā lidojuma ekonomiskās klases cenas;

21.4. amortizācijas izmaksas (attiecināms uz projekta iesnieguma iesniedzēja un projekta partnera projekta ietvaros iegādātajiem un rīcībā esošiem pamatlīdzekļiem, kurus izmanto pētniecībai un no ārējiem avotiem iegādātu tehnisko zināšanu, patentu vai citu intelektuālā īpašuma tiesību licenču iegādes izmaksas (turpmāk – nemateriālie aktīvi)), ja darījums ir veikts konkurences apstākļos un nav bijis slepenu norunu. Ja pamatlīdzekļu vai nemateriālo aktīvu izmantošanas laiks projekta ietvaros neaptver visu to lietderīgās lietošanas laiku, par attiecināmām izmaksām uzskatāmas tikai tās nolietojuma izmaksas, kas atbilst projekta īstenošanas termiņam. Minētās izmaksas aprēķina proporcionāli pamatlīdzekļu vai nemateriālo aktīvu izmantošanas laikam un intensitātei saskaņā ar grāmatvedības uzskaites kārtību un saskaņā ar labu grāmatvedības praksi;

21.5. projekta īstenošanai nepieciešamā inventāra, instrumentu un materiālu (piemēram, fizikālie, bioloģiskie, ķīmiskie un citi materiāli, izmēģinājuma dzīvnieki, reaktīvi, ķimikālijas, laboratorijas trauki, medikamenti, aukstuma aģenti, siltumnesēji, nesējgāzes, eļļas, enerģētiskie materiāli un elektroenerģija, ciktāl to izmanto pētniecībai) iegādes izmaksas un piegādes izmaksas, kas uzskaitītas saskaņā ar grāmatvedības uzskaiti reglamentējošiem normatīvajiem aktiem;

21.6. citas projekta īstenošanai nepieciešamās izmaksas:

21.6.1. ārējo pakalpojumu izmaksas (tai skaitā darbs saskaņā ar uzņēmuma līgumiem), pētniecības pakalpojumu nodrošināšanas izmaksas (piem. inspicēšanas, testēšanas, sertifikācijas un citas izmaksas, lai nodrošinātu tādus pētījumu datus, kas salīdzināmi ar citās valstīs veiktajiem pētījumiem), tulkošana,;

21.6.2. informācijas un publicitātes pasākumu izmaksas (tai skaitā zinātnisko pētījumu publicēšanas izmaksas);

21.6.3. finanšu pakalpojumu izmaksas:

21.6.3.1. bankas pakalpojumu izmaksas par projekta ietvaros veiktajiem maksājumiem;

21.6.3.2. vienreizēja maksa par kredīta garantijas piešķiršanu ne vairāk kā 2% apmērā no garantējamās summas (ja attiecināms);

21.6.4. citas izmaksas, kas ir pamatotas un nepieciešamas projekta īstenošanai;

21.7. ieguldījumi apmaksāta pētniecības darba veidā saskaņā ar šo noteikumu 29. punktu;

21.8.neatkarīga un sertificēta auditora atzinuma izmaksas.

 22. Šo noteikumu 21.1. apakšpunktā minēto izmaksu attiecināmības nosacījumi:

22.1 Projekta ietvaros piemērojamās projekta iesnieguma iesniedzēja un Latvijas projekta partneru projektā iesaistītā personāla atlīdzības likmes, neskaitot darba devēja valsts sociālās apdrošināšanas obligātās iemaksas, nepārsniedz:

22.1.1. zinātniskajam vadītājam –14,23 *euro* stundā;

22.1.2. pārējam zinātniskajam personālam (vadošajiem pētniekiem un pētniekiem) –12,09 *euro* stundā;

22.1.3. citiem projekta izpildītājiem (asistentiem un tehniskajiem darbiniekiem) – EUR 9,96 stundā;

22.2. atlīdzību projekta ietvaros saņem atbilstoši darba līgumam;

22.3. pamatdarbā vai citos līgumos noteiktie uzdevumi nedublējas ar veicamajiem uzdevumiem projektā;

22.4. darba laika uzskaites tabulās norāda, cik stundas veltītas darbam, kas nav saistīts ar projektu, un cik stundas veltītas darbam projektā. Darba laiks atbilst darba tiesiskās attiecības reglamentējošiem normatīvajiem aktiem;

22.5 ja projekta īstenošanā iesaistītais darbinieks veic arī citus ar projekta īstenošanu nesaistītus uzdevumus vai papildu darbu par kura izpildi viņš saņem atlīdzību saskaņā ar darba līgumu, kurā ir norādīti ar projekta īstenošanu saistītie uzdevumi, citu darba līgumu vai uzņēmuma līgumu ar to pašu darba dēvēju, vai darba līgumu vai uzņēmuma līgumu ar citu darba devēju, darbinieks pēc līdzfinansējuma saņēmēja pieprasījuma veic kopējā darba laika un paveiktā darba uzskaiti;

22.6. līdzfinansējuma saņēmējs nodrošina, ka projekta īstenošanā iesaistītā darbinieka kopējais darba laiks atbilst darba tiesiskās attiecības reglamentējošiem normatīvajiem aktiem un darbs projektā netiek veikts laikā, kad atbilstoši šajā punktā minētajiem līgumiem persona veic ar projektu nesaistītus uzdevumus, tai skaitā uzdevumus citas iestādes ietvaros. Ja darbu projektā veic pamatdarba laikā, par attiecīgu stundu skaitu samazina citus darba līgumā noteiktos pienākumus.

23. Ievērojot šo noteikumu 20.punktā minētos nosacījumus, attiecināmas ir šādas projekta tiešās administratīvās izmaksas, kas nepārsniedz 10 procentus no projekta kopējām tiešajām attiecināmajām izmaksām:

23.1. projekta administratīvā personāla atlīdzība un ar to saistītās izmaksas. Atlīdzību projekta ietvaros saņem atbilstoši darba līgumam. Atlīdzības likme nepārsniedz projekta iesnieguma iesniedzēja atlīdzības likmes saskaņā ar iestādes vispārpieņemto atalgojuma politiku un projekta ietvaros piemērojamās projekta iesnieguma iesniedzēja un Latvijas projekta partneru projektā iesaistītā administratīvā personāla maksimālās atlīdzības likmes, kuras, neskaitot darba devēja valsts sociālās apdrošināšanas obligātās iemaksas, nepārsniedz EUR 9,96 stundā. Administratīvā personāla atlīdzības izmaksas ir attiecināmas tādā mērā, ciktāl tās ir saistītas ar darbību izmaksām, kuras attiecīgā iestāde neveiktu, ja projekta īstenošana nebūtu uzsākta;

23.2. darba devēja sociālās apdrošināšanas obligātās iemaksas par projekta administratīvo personālu.

24. Ar projekta aktivitāšu īstenošanu saistītie nodokļi un nodevas (izņemot pievienotās vērtības nodokli) ir attiecināmās izmaksas. Pievienotās vērtības nodokļa maksājumi, kas tiešā veidā saistīti ar projektu, ir attiecināmi, ja projekta iesnieguma iesniedzējs vai projekta partneris pievienotās vērtības nodokli nevar atgūt normatīvajos aktos par pievienotās vērtības nodokli noteiktajā kārtībā.

25. Šo noteikumu 19.2.apakšpunktā minētās projekta netiešās izmaksas ir tās attiecināmās izmaksas, kuras projekta iesnieguma iesniedzējs un projekta partneris nevar noteikt kā tieši attiecināmas uz projektu, bet, kuras var noteikt un pamatot saskaņā ar grāmatvedības sistēmu kā radušās tiešā saistībā ar projekta tiešajām attiecināmajām izmaksām. Tās nevar ietvert tiešās attiecināmās izmaksas. Projekta iesnieguma iesniedzējs un projekta partneris plāno projekta netiešās attiecināmās izmaksas saskaņā ar vienu no šādām metodēm:

25.1. balstoties uz apstiprināto netiešo izmaksu modeli Eiropas Savienības pētniecības un tehnoloģiskās attīstības Ietvara programmas Unikālajā reģistrācijas sistēmā, kur ir atrodami apstiprināti projekta iesnieguma iesniedzēja un projekta partnera finanšu un juridiskie dati un ir saņemts Dalībnieka identifikācijas kods;

25.2. šo noteikumu 26.1.apakšpunktā neminētais projekta iesnieguma iesniedzējs un projekta partneris projekta netiešās attiecināmās izmaksas plāno saskaņā ar vienu no šādām metodēm:

25.2.1. balstoties uz ieviesto analītisko grāmatvedības uzskaiti, kur ir noteiktas faktiski radušās projekta netiešās attiecināmās izmaksas;

25.2.2. balstoties uz nemainīgo likmi līdz 20 procentiem no projekta kopējām tiešajām attiecināmajām izmaksām, izņemot tiešās attiecināmās izmaksas par ārējiem pakalpojumiem un izmaksas par līdzekļiem, kuru pieejamību nodrošinājušas trešās puses un, kurus neizmanto projekta iesnieguma iesniedzēja vai projekta partnera telpās;

25.2.3. tie projekta iesnieguma iesniedzēji un projekta partneri, kuri ir atvasinātas publiskas personas vai to iestādes, valsts iestādes, augstākās izglītības iestādes vai mikro (sīkie) un mazie komersanti vai vidējie komersanti un, kuri nav ieviesuši analītisko grāmatvedības uzskaiti, un kuri nevar precīzi noteikt faktiskās netiešās projekta izmaksas ‑ balstoties uz nemainīgo likmi līdz 60 procentiem no kopējām tiešajām attiecināmajām izmaksām, izņemot tiešās attiecināmās izmaksas par ārējiem pakalpojumiem un izmaksas par līdzekļiem, kuru pieejamību nodrošinājušas trešās puses un, kuri netiek izmantoti projekta iesnieguma iesniedzēja telpās.

26. Aktivitātes ietvaros nav attiecināmas šādas izmaksas:

26.1. projekta iesnieguma sagatavošanas izmaksas un izmaksas, kas radušās pirms lēmuma par projekta iesnieguma apstiprināšanu vai projekta iesnieguma apstiprināšanas ar nosacījumu izdošanas;

26.2. virsstundu darbs projekta īstenošanā iesaistītajam administratīvajam un zinātniskajam personālam, tai skaitā zinātniskajam vadītājam, izmaksātās prēmijas, piemaksas un dāvanas vai jebkurš cits gūtais labums, tajā skaitā veselības apdrošināšana, samaksātas ēdienreizes vai transporta izdevumu kompensācija nokļūšanai no dzīvesvietas līdz darbavietai;

26.3. samaksa par aizdevuma izskatīšanu, noformēšanu, rezervēšanu un apkalpošanu, nokavējuma procenti, līgumsodi un tiesvedības izdevumi, izņemot šo noteikumu 21.6.3.2.apakšpunktā minēto maksu par finanšu garantijām, kas saistītas ar projekta ieviešanu;

26.4. debeta procentu maksājumi par finanšu darījumiem;

26.5. valūtas maiņas komisijas maksa un valūtas kursu svārstību radītie zaudējumi;

26.6. nekustamā īpašuma iegādes izmaksas;

26.7. telpu vai ēku renovācijas, rekonstrukcijas vai būvniecības izmaksas;

26.8. pamatlīdzekļu un motorizēto transportlīdzekļu iegādes izmaksas;

26.9. izmaksas, kas jau tiek finansētas no citiem finanšu avotiem;

26.10. izmaksas, kas neatbilst pamatotas finanšu vadības principiem, īpaši naudas vērtībai un izmaksu efektivitātei;

26.11. atgūstamais pievienotās vērtības nodoklis;

26.12. projekta partnera dalības izmaksas (norāda projekta iesniegumā kā neattiecināmās izmaksas) saskaņā ar šo noteikumu 14.punktu;

26.13. citas izmaksas, kas neatbilst šo noteikumu 19., 20., 21., 22., 23., un 25.punktā minētajiem nosacījumiem.

**V. Finansēšanas nosacījumi**

 27. Izmaksas projekta budžetā plāno veselos *euro* (EUR).

28. Programmas līdzfinansējums projektam nepārsniedz 92,5% no projekta kopējām attiecināmajām izmaksām.

29. Līdzfinansējuma saņēmējs atsevišķi vai kopā ar projekta partneri nodrošina savu finansējumu vismaz 7,5 % apmērā no projekta kopējām attiecināmajām izmaksām. Pašu līdzfinansējumu nodrošina no līdzfinansējuma saņēmēja vai projekta partnera - zinātniskās institūcijas rīcībā esošiem naudas līdzekļiem vai apmaksāta pētniecības darba veidā, kura vērtību ir iespējams novērtēt un neatkarīgi auditēt. Ja pašu finansējumu nodrošina apmaksāta pētniecības darba veidā, atlīdzībai piemērojami šo noteikumu 23.punktā minētie nosacījumi.

30. Projektam pieejamo maksimālo programmas līdzfinansējumu nosaka atbilstoši šādu projekta partneru skaitam projektā:

30.1. ja projektā paredzēts vismaz viens projekta partneris no Norvēģijas, projekts var pretendēt uz programmas līdzfinansējumu no EUR 60 000 līdz 299 999;

30.2. ja projektā paredzēts vismaz viens projekta partneris no Norvēģijas un vismaz viens projekta partneris no Latvijas, projekts var pretendēt uz programmas līdzfinansējumu no EUR 60 000 līdz 499 999;

30.3. ja projektā paredzēts vismaz viens projekta partneris no Norvēģijas un vismaz divi projekta partneri no Latvijas, projekts var pretendēt uz programmas līdzfinansējumu no EUR 60 000 līdz 1 000 000.

31. Projekta īstenošanas termiņš ir vismaz 12 mēneši.

32. Visām projekta aktivitātēm jābūt pabeigtām līdz 2017.gada 30.aprīlim.

33. Par programmas līdzfinansējuma izlietošanu pilnībā atbild līdzfinansējuma saņēmējs.

34. Projekta partnera faktiskās attiecināmās izmaksas, kas projekta partnerim rodas saistībā ar projekta īstenošanu, līdzfinansējuma saņēmējs sedz no projektam piešķirtā programmas līdzfinansējuma. Projekta partneris uzskaita tās atsevišķi savā grāmatvedībā un atskaitās par to izlietojumu līdzfinansējuma saņēmējam.

35. Donorvalsts projekta partnera faktiskās attiecināmās izmaksas pierāda neatkarīga sertificēta auditora ziņojums. Minētajā ziņojumā ir apliecināts, ka donorvalsts projekta partnera deklarētās izmaksas atbilst Norvēģijas finanšu instrumenta ieviešanas noteikumiem, Norvēģijas nacionālajiem normatīvajiem aktiem un grāmatvedības praksei.

36. Ja līdzfinansējuma saņēmējam piešķirtais programmas līdzfinansējums nepārsniedz EUR 375 000, iesniedzot projekta līgumā noteiktos projekta pārskatus aģentūrā līdzfinansējuma saņēmējam nav jāiesniedz aģentūrā faktisko projekta attiecināmo izmaksu pierādījumi, izņemot gadījumus, kad aģentūra pieprasa līdzfinansējuma saņēmējam vai projekta partnerim uzrādīt projekta pārskatos iekļauto izmaksu pierādījumus.

**VI. Projektu iesniegumu atlases izsludināšana un projektu iesniegumu sagatavošana un iesniegšana**

37. Aģentūra izsludina atklātu konkursu un ievieto sludinājumu oficiālajā izdevumā "Latvijas Vēstnesis", aģentūras tīmekļa vietnē www.viaa.gov.lv, programmas apsaimniekotāja tīmekļa vietnē www.izm.gov.lv, divos Latvijas dienas laikrakstos latviešu valodā un vienā Latvijas dienas laikrakstā krievu valodā, kā arī nosūta informāciju publicēšanai vadošās iestādes uzturētajā Eiropas Ekonomikas zonas finanšu instrumenta tīmekļa vietnē www.eeagrants.lv un www.norwaygrants.lv latviešu valodā un angļu valodā un Finanšu instrumenta biroja uzturētajā tīmekļa vietnē www.eeagrants.org angļu valodā.

 38. Sludinājumā norāda:

 38.1. programmas nosaukumu un aktivitātes nosaukumu;

 38.2. aktivitātei pieejamo kopējo attiecināmo programmas līdzfinansējumu;

 38.3. projekta iesnieguma iesniegšanas kārtību;

 38.4. projekta iesnieguma iesniegšanas termiņu. Termiņš nedrīkst būt īsāks par diviem mēnešiem no sludinājuma publicēšanas dienas oficiālajā izdevumā "Latvijas Vēstnesis";

 38.5. tīmekļa vietni, kurā ievietoti projekta iesnieguma sagatavošanai izmantojamie dokumenti.

39. Projekta iesnieguma iesniedzējs var iesniegt neierobežotu projektu iesniegumu skaitu, ja tie nepārklājas ar tā iesniegtajiem citiem līdzīgiem projektu iesniegumiem, kas apraksta to pašu ideju.

40. Lai pretendētu uz aktivitātes finansējumu, projekta iesnieguma iesniedzējs angļu valodā aizpilda projekta iesnieguma veidlapu (1.pielikums). Projekta iesnieguma veidlapa aizpildāma un iesniedzama tikai elektroniski, izmantojot elektronisko projektu iesniegumu iesniegšanas sistēmu, kuras saite publicēta aģentūras tīmekļa vietnē [www.viaa.gov.lv](http://www.viaa.gov.lv).

41. Projekta iesniegumam pievieno šādus dokumentus:

41.1. projekta zinātniskā vadītāja un aktivitāšu vadītāju *curriculum vitae Europass* formā;

41.2. izziņas kopiju no kredītiestādes par kredīta piešķiršanu projekta iesnieguma iesniedzējam un projekta partnerim par pašu līdzfinansējuma summu (ja attiecināms), kas izsniegta ne agrāk kā 30 kalendāra dienas pirms projekta iesnieguma iesniegšanas;

41.3. dokumentu kopijas, kas apliecina projekta iesnieguma iesniedzēja un projekta partneru juridisko statusu vai Izglītības un zinātnes ministrijas apliecinājuma kopiju, ka atbilstoši zinātnisko darbību reglamentējošiem normatīvajiem aktiem Izglītības un zinātnes ministrijā iesniegtie pētniecības organizācijas juridisko statusu apliecinošie dokumenti atbilst faktiskajai situācijai;

41.4. projekta iesnieguma iesniedzēja atbildīgās amatpersonas pilnvarojuma kopija, ja projekta iesnieguma iesniedzēja apliecinājumu paraksta pilnvarotā persona.

42. Šo noteikumu 41.punktā minētos dokumentus augšupielādē elektronisko projektu iesniegumu iesniegšanas sistēmā, kas minēta šo noteikumu 40.punktā. Aģentūrai ir tiesības pārliecināties par dokumentu autentiskumu un pieprasīt projekta iesnieguma iesniedzējam iesniegt aģentūrā dokumentu oriģinālus.

43. Par projekta iesnieguma iesniegšanas datumu uzskata datumu un laiku, kad tas ir apstiprināts elektronisko projektu iesniegumu iesniegšanas sistēmā.

44. Projekta iesnieguma saņemšanas datums un laiks tiek reģistrēts elektronisko projektu iesniegumu iesniegšanas sistēmā tiklīdz projekta iesnieguma iesniedzējs ir veicis darbību „Apstiprināt un iesniegt” un uz projekta iesniegumā norādīto projekta iesnieguma iesniedzēja elektroniskā pasta adresi un aģentūras elektroniskā pasta adresi tiek nosūtīts apstiprinājums par projekta iesnieguma saņemšanu, kas ietver:

44.1. projekta iesnieguma nosaukumu, akronīmu un vienreizējo projekta iesnieguma identifikatoru (projekta iesnieguma reģistrācijas numuru);

44.2. programmas un aktivitātes nosaukumu un atklātā konkursa, kura ietvaros projekta iesniegums tika iesniegts, identifikatoru;

44.3. saņemšanas datumu un laiku.

45. Aģentūra izskata tikai tos projektu iesniegumus, kas iesniegti elektroniski, izmantojot elektronisko projektu iesniegumu iesniegšanas sistēmu un kuri iesniegti līdz atklāta konkursa sludinājumā norādītā projektu iesniegumu iesniegšanas termiņa beigām. Projekta iesniegumu, kas saņemts papīra formā vai elektroniska dokumenta formā, izmantojot datu nesēju vai nosūtīts uz elektroniskā pasta adresi, kā arī projekta iesniegumu, kas saņemts pēc noteiktā termiņa, aģentūra neizskata un par to rakstveidā informē projekta iesnieguma iesniedzēju 10 darbdienu laikā no projekta iesnieguma saņemšanas dienas.

46. Ja aģentūra saņem viena un tā paša projekta iesnieguma vairākus eksemplārus, tad vērtē pēdējo atbilstošā kārtā saņemto versiju.

**VII. Projektu iesniegumu vērtēšana**

47. Projekta iesniegumus secīgi vērtē:

47.1. atbilstoši šo noteikumu 2.pielikumā noteiktajiem atbilstības vērtēšanas kritērijiem un administratīvajiem vērtēšanas kritērijiem;

47.2. atbilstoši šo noteikumu 2.pielikumā noteiktajiem kvalitātes vērtēšanas kritērijiem;

47.3. atbilstoši šo noteikumu 2.pielikumā noteiktajiem programmas stratēģisko mērķu un horizontālo prioritāšu atbilstības vērtēšanas kritērijiem gadījumos, kad divi vai vairāki projekta iesniegumi saņēmuši vienādu vērtējumu vai to vērtējums atšķiras 2 (divu) punktu robežās kvalitātes kritēriju vērtēšanā;

47.4. atbilstoši šo noteikumu 2.pielikumā noteiktajam finansējuma piešķiršanas kritērijam.

48. Projekta iesnieguma atbilstību šo noteikumu 2.pielikumā minētajiem administratīvajiem, atbilstības, kvalitātes un finansējuma piešķiršanas kritērijiem secīgi vērtē programmas apsaimniekotāja izveidota projektu iesniegumu vērtēšanas komisija (turpmāk – komisija), kuras darbību nosaka programmas apsaimniekotāja izstrādāts un apstiprināts komisijas nolikums. Komisijas funkcijas var veikt programmas apsaimniekotāja izveidotā programmas komiteja.

49. Aģentūra veic komisijas sekretariāta funkcijas.

50. Projekta iesnieguma vērtēšanai atbilstoši projektu kvalitātes vērtēšanas kritērijiem piesaista ne mazāk kā trīs neatkarīgus ekspertus saskaņā ar šo noteikumu 57. – 60.punktā noteikto kārtību. Neatkarīgie eksperti projekta iesniegumus vērtē divos posmos:

50.1. eksperta individuālais vērtēšanas ziņojums par katra projekta iesnieguma atbilstību kvalitatīvajiem vērtēšanas kritērijiem;

50.2. iesaistīto ekspertu vienprātīgs novērtējums par projekta iesniegumu atbilstību projektu kvalitatīvajiem vērtēšanas kritērijiem.

51. Pēc individuālās projektu iesniegumu eksperti aizpilda individuālā vērtējuma ziņojumus, apstiprinot savu individuālo novērtējumu katram projekta iesniegumam.

52. Vienprātīga novērtējuma rezultāts ir ziņojums, kurā eksperti norāda komentārus par visu projektu iesniegumu vērtējumu atbilstoši kvalitatīvajiem vērtēšanas kritērijiem un tiem piešķirtus vidējos vērtējuma punktus. Ziņojumu apstiprina visi eksperti. Ja nav iespējams nodrošināt viedokļu vienprātību, ziņojumā iekļauj ekspertu vairākuma viedokli, kā arī atsevišķu ekspertu atšķirīgo viedokli.

53. Pēc neatkarīgo ekspertu atzinuma saņemšanas aģentūra sagatavo un iesniedz komisijā:

53.1. sarakstu ar projektu iesniegumiem, kuri nav atbilstoši saskaņā ar šo noteikumu 62.1., 62.2., 61.2. un 62.4. apakšpunktu;

53.2. sarakstu ar projektu iesniegumiem, kuri nav atbilstoši saskaņā ar šo noteikumu 62.5., 62.6. un 62.7. apakšpunktu;

53.3. atbilstoši kvalitatīvajiem vērtēšanas kritērijiem vērtēto projektu iesniegumus, sarindojot tos prioritārā secībā atbilstoši kvalitatīvajos vērtēšanas kritērijos iegūtajam punktu skaitam ieteikuma sagatavošanai projektu iesniegumu apstiprināšanai un vienprātības ziņojumā iekļauto ekspertu komentāru apkopojumu;

53.4. ekspertu individuālos vērtēšanas ziņojumus katram projekta iesniegumam un vienprātības ziņojumu, kā arī neatkarīgo ekspertu sarakstu, kas piedalījās projektu iesniegumu vērtēšanā atbilstoši projektu kvalitatīvajiem vērtēšanas kritērijiem.

54. Komisija veic salīdzinošu analīzi par neatkarīgo ekspertu veikto projektu iesniegumu vērtējumu un vērtē projektu iesniegumus, tai skaitā veic projektu iesniegumu vērtēšanu atbilstoši šo noteikumu 2.pielikumā noteiktajiem programmas stratēģisko mērķu un horizontālo prioritāšu atbilstības vērtēšanas kritērijiem, ja divi vai vairāki projekta iesniegumi saņēma vienādu vērtējumu vai to vērtējums atšķiras divu punktu robežās kvalitatīvo kritēriju vērtēšanā. Komisija sagatavo ieteikumu programmas apsaimniekotājam un aģentūrai projektu iesniegumu apstiprināšanai, tai skaitā rezerves projektu iesniegumu sarakstu.

55. Neatkarīgo ekspertu vērtēšanas kopsavilkuma ziņojumu, tai skaitā vienprātības ziņojumā iekļautos ekspertu komentārus, aģentūra nosūta projektu iesniedzējam nenorādot, kuri eksperti ir vērtējuši attiecīgo projekta iesniegumu.

56. Pēc vērtēšanas procesa beigām aģentūra publicē neatkarīgo ekspertu, kuri ir veikuši aktivitātes projektu iesniegumu kvalitatīvo vērtēšanu, sarakstu aģentūras tīmekļa vietnē: [www.viaa.gov.lv](http://www.viaa.gov.lv) pamatojoties uz Norvēģijas finanšu instrumenta ieviešanas noteikumu 12.pielikuma 3.5.1.apakšpunktā noteikto.

**VIII. Neatkarīgo ekspertu piesaiste projektu iesniegumu kvalitatīvo kritēriju vērtēšanai**

57. Saskaņā ar Norvēģijas finanšu instrumenta ieviešanas noteikumu 12.pielikuma 3.5.1.apakšpunktā noteikto, projektu iesniegumu kvalitatīvo kritēriju vērtēšanai aģentūra izvēlas neatkarīgus ekspertus no Eiropas Komisijas ekspertu datu bāzes, kas izveidota, lai novērtētu projektus Eiropas Savienības pētniecības un tehnoloģiskās attīstības ietvara programmu (turpmāk – EK ekspertu datu bāze). Neatkarīgs eksperts ir eksperts, kurš veic savu darbu neatkarīgi, un to darot nepārstāv nevienu organizāciju, kā arī tam nav interešu konflikta, kurš izriet no jebkādām tiesiskajām attiecībām ar programmas apsaimniekotāju un aģentūru.

58. Aģentūra sagatavo neatkarīgo ekspertu sarakstu, neatkarīgo ekspertu izvēlē izmantojot šādus atlases kritērijus:

58.1. augsts profesionālo zināšanu līmenis atbilstošajā zinātņu nozarē;

58.2. atbilstoša profesionālā kompetence.

59. Ievērojot šo noteikumu 58.1. un 58.2. apakšpunktā minētos kritērijus, aģentūra starptautisko neatkarīgo ekspertu atlasē papildus ņem vērā arī šādus ekspertu atlases kritērijus:

59.1. līdzsvars starp akadēmisko un rūpniecisko sektoru pārstāvošiem ekspertiem;

59.2. dzimumu līdzsvars;

59.3. reģionālais līdzsvars;

59.4. projektu vērtēšanā iesaistīto ekspertu nodarbinātības līdzsvars;

59.5. projektu iesniegumu vērtēšanai nepieciešamais angļu valodas zināšanu līmenis.

60. Aģentūra ar katru ekspertu paraksta vienošanos par projektu iesniegumu vērtēšanu, kurā iekļauj vismaz eksperta darba aprakstu, samaksas nosacījumus un nosacījumus attiecībā uz konfidencialitātes ievērošanu un interešu konfliktu.

**IX. Lēmuma pieņemšana un rezultātu paziņošana**

61. Pamatojoties uz komisijas ieteikumu, aģentūra pieņem lēmumu:

61.1. par projekta iesnieguma apstiprināšanu;

61.2. par projekta iesnieguma apstiprināšanu ar nosacījumu;

61.3. par projekta iesnieguma noraidīšanu.

62. Aģentūra pieņem lēmumu par projekta iesnieguma noraidīšanu un tā vērtēšanas neturpināšanu, ja ir spēkā kaut viens no šādiem nosacījumiem:

62.1. projekta iesnieguma iesniedzējs neatbilst kādam no šo noteikumu 2.pielikuma 1. un 2.punktā minētajiem projekta iesnieguma iesniedzēja atbilstības vērtēšanas kritērijiem;

62.2. projekta iesniegumā norādītais projekta partneris neatbilst šo noteikumu 2. pielikuma 4. punktā minētajam projekta iesnieguma atbilstības vērtēšanas kritērijam;

62.3. projekta iesniegums neatbilst šo noteikumu 2. pielikuma 5.punktā minētajam atbilstības vērtēšanas kritērijam;

62.4. projekta iesniegums neatbilst kādam no šo noteikumu 2. pielikuma 7.,8., 9., 10., un 11.punktā minētajiem administratīvās vērtēšanas kritērijiem;

62.5. projekta iesniegums neatbilst kādam no šo noteikumu 2. pielikuma 18., 19. un 20.punktā minētajiem kvalitatīvajiem atbilstības vērtēšanas kritērijiem;

62.6. vērtējumā par atbilstību šo noteikumu 2. pielikuma 21. un 23.punktā minētajiem kvalitatīvajiem vērtēšanas kritērijiem projekta iesniegums saņēmis mazāk par 3,5 punktiem katrā no minētajiem kritērijiem;

62.7. vērtējumā par atbilstību šo noteikumu 2. pielikuma 22.punktā minētajam kvalitatīvajam vērtēšanas kritērijam projekta iesniegums saņēmis mazāk par 3 punktiem;

62.8. šo noteikumu 2.pielikuma 26.punktā minētajā finansējuma piešķiršanas kritērijā projekta iesniegums ir novērtēts ar "Nē".

63. Aģentūra pieņem lēmumu par projekta iesnieguma apstiprināšanu, apstiprināšanu ar nosacījumu vai noraidīšanu un paziņo to projekta iesnieguma iesniedzējam piecu darbdienu laikā no aģentūras lēmuma pieņemšanas dienas.

64. Aģentūra pieņem lēmumu par projekta iesnieguma apstiprināšanu ar nosacījumu tādā gadījumā, ja saskaņā ar projektu iesniegumu vērtēšanas komisijas ieteikumu pirms projekta līguma parakstīšanas projekta iesniegums jāprecizē atbilstoši šo noteikumu 2.pielikuma 3., 6., 12., 13., 14., 15., 16., un 17.punktā minētajiem vērtēšanas kritērijiem vai jāizpilda citas aģentūras noteiktās, tiesiski pamatotās darbības, kuras vērstas uz projekta līguma noslēgšanu un izriet no komisijas sagatavotā ieteikuma aģentūrai projektu iesniegumu apstiprināšanai.

65. Projekta iesnieguma iesniedzējs šo noteikumu 63.punktā minētajā lēmumā noteiktajā termiņā, kas nav īsāks par 10 darbdienām un nepārsniedz 30 darbdienas no lēmuma spēkā stāšanās dienas, nodrošina nosacījumu izpildi un iesniedz aģentūrā izvērtēšanai informāciju par nosacījumu izpildi. Lēmumā noteiktajā termiņā informāciju par nosacījumu izpildi projekta iesnieguma iesniedzējs var iesniegt ne vairāk kā divas reizes.

66. Aģentūra 20 darbdienu laikā pēc šo noteikumu [63.punktā](http://likumi.lv/doc.php?id=254171#p63) minētajā lēmumā noteiktā termiņa notecējuma izvērtē projekta iesnieguma iesniedzēja iesniegto informāciju un sagatavo atzinumu par lēmumā ietverto nosacījumu izpildi (turpmāk – atzinums).

67. Ja projekta iesnieguma iesniedzējs nodrošina šo noteikumu [63.punktā](http://likumi.lv/doc.php?id=254171#p63) minētajā lēmumā ietverto nosacījumu izpildi lēmumā noteiktajā termiņā, aģentūra sagatavo pozitīvu atzinumu un nosūta to projekta iesnieguma iesniedzējam piecu darbdienu laikā pēc atzinuma parakstīšanas.

68. Ja projekta iesnieguma iesniedzējs nenodrošina šo noteikumu [63.punktā](http://likumi.lv/doc.php?id=254171#p63) minētajā lēmumā ietverto nosacījumu izpildi lēmumā noteiktajā termiņā, aģentūra sagatavo atzinumu par to, ka lēmumā ietvertie nosacījumi nav izpildīti, un nosūta to projekta iesnieguma iesniedzējam piecu darbdienu laikā pēc atzinuma parakstīšanas.

69. Projektu var sākt īstenot ar dienu, kad aģentūra ir paziņojusi projekta iesnieguma iesniedzējam lēmumu par projekta iesnieguma apstiprināšanu vai projekta iesnieguma apstiprināšanu ar nosacījumu. Projekta iesnieguma iesniedzējam ir jāievēro lēmumā noteiktie projekta īstenošanas nosacījumi un līdz projekta līguma noslēgšanai nav tiesību pretendēt uz programmas līdzfinansējumu par projekta īstenošanā veiktajām darbībām.

70. Aģentūra piešķir programmas finansējumu projekta iesnieguma iesniedzējam, kura projekta iesniegumu ir apstiprinājusi aģentūra vai kurš saņēmis aģentūras atzinumu par šo noteikumu [63.punktā](http://likumi.lv/doc.php?id=254171#p63) minētajā lēmumā ietverto nosacījumu izpildi un ar kuru ir noslēgts projekta līgums.

**X. Kredītiestādes garantijas vēstule**

71. Pirms projekta līguma noslēgšanas projekta iesnieguma iesniedzējs, kas ir privāto tiesību juridiskā persona, iesniedz aģentūrā kredītiestādes pirmā pieprasījuma līguma izpildes garantijas vēstuli par pieprasītā publiskā finansējuma avansa summu (turpmāk – garantijas vēstule). Garantijas vēstulē ir jāietver nosacījums, ka projekta iesnieguma iesniedzējam noteiktā laika periodā no dienas, kad tiks noslēgts projekta līgums ar aģentūru, aģentūrā ir jāiesniedz starpposma maksājuma pieprasījums vismaz par 40 procentiem no pieprasītā publiskā finansējuma apmēra. Garantijas vēstulē iekļaujamo laika periodu nosaka, pamatojoties uz kopējo plānoto projekta ilgumu mēnešos un tas nedrīkst būt garāks par pusi no plānotā projekta ilguma mēnešos.

72. Garantijas vēstules garantijas derīguma termiņš ir vismaz divus mēnešus ilgāks par plānoto projekta ilgumu, kas noteikts lēmumā par projekta iesnieguma apstiprināšanu.

73. Aģentūrai ir pienākums atbrīvot garantijas vēstulē norādīto summu pirms šo noteikumu [72.](http://likumi.lv/doc.php?id=254171#p67) punktā noteiktā termiņa šādos gadījumos:

73.1. ja aģentūra ir pieņēmusi lēmumu par projekta iesnieguma iesniedzēja iesniegtās informācijas neatbilstību lēmumā par projekta iesnieguma apstiprināšanu ar nosacījumu ietvertajiem nosacījumiem;

73.2. ja aģentūra ir konstatējusi, ka līdzfinansējuma saņēmējs noteikumu 71.punktā minētajā garantijas vēstulē norādītajā laika periodā no dienas, kad noslēgts projekta līgums, aģentūrā ir iesniedzis starpposma maksājuma pieprasījumu vismaz par 40 procentiem no pieprasītā publiskā finansējuma apmēra.

74. Noteikumu [71.](http://likumi.lv/doc.php?id=254171#p67) punktā minētajā garantijas vēstulē norādīto summu kredītiestāde izmaksā pēc pirmā aģentūras pieprasījuma šādos gadījumos:

74.1. ja tiek lauzts projekta līgums pēc līdzfinansējuma saņēmēja iniciatīvas, aģentūras vai programmas apsaimniekotāja iniciatīvas projekta līgumā paredzētajos gadījumos;

74.2. ja noteikumu 71.punktā minētajā garantijas vēstulē norādītajā laika periodā no dienas, kad noslēgts projekta līgums, līdzfinansējuma saņēmējs aģentūrā nav iesniedzis starpposma maksājuma pieprasījumu vismaz par 40 procentiem no pieprasītā publiskā finansējuma apmēra.

75. Šo noteikumu [74.punktā](http://likumi.lv/doc.php?id=254171#p70) noteiktajā kārtībā iegūtos finanšu līdzekļus ieskaita valsts pamatbudžeta ieņēmumos.

**XI. Projekta īstenošanas vispārīgie nosacījumi**

76. Līdzfinansējuma saņēmējs saņem publisko finansējumu, ja ir izpildīti šādi nosacījumi:

76.1. maksājumu (tai skaitā avansa maksājumu) saņemšanai un maksājumu veikšanai līdzfinansējuma saņēmējs Valsts kasē vai kredītiestādē ir atvēris atsevišķu kontu, kurā veic un saņem visus ar projekta īstenošanu saistītos maksājumus un ir ievēroti šo noteikumu X.nodaļas nosacījumi gadījumos, kad līdzfinansējuma saņēmējs ir privāto tiesību juridiskā persona;

76.2. līdzfinansējuma saņēmējs nodrošina projekta īstenošanas finanšu plūsmas skaidru nodalīšanu no citām līdzfinansējuma saņēmēja darbības finanšu plūsmām;

76.3. līdzfinansējuma saņēmējs nodrošina atsevišķu ar projekta īstenošanu saistīto nesaimniecisko darījumu ieņēmumu un izdevumu grāmatvedības uzskaiti atbilstoši normatīvajos aktos noteiktajai kārtībai, kādā finanšu pārskatos atspoguļojams valsts, pašvaldību, ārvalstu, Eiropas Savienības, citu starptautisko organizāciju un institūciju finansiālais atbalsts (finanšu palīdzība), ziedojumi un dāvinājumi naudā vai natūrā.

77. Līdzfinansējuma saņēmējs nodrošina, ka atbalstāmo darbību īstenošanu un iepirkumu veikšanu uzsāk pirmajā ceturksnī pēc līguma noslēgšanas, maksājumu veikšanu atbalstāmo darbību un attiecināmo izdevumu ietvaros uzsāk pirmajā pusgadā pēc līguma noslēgšanas.

78. Līdzfinansējuma saņēmējs nodrošina publicitātes un vizuālās identitātes prasību izpildi atbilstoši Norvēģijas finanšu instrumenta ieviešanas noteikumu 4.pielikuma 4.punktam, kā arī publiskās informācijas nodrošināšanu par programmas projektiem, tai skaitā ar projekta īstenošanu saistītās aktuālās informācijas ievietošanu līdzfinansējuma saņēmēja iestādes tīmekļa vietnē ne retāk kā reizi trijos mēnešos.

79. Līdzfinansējuma saņēmējs vai projekta partneris, kura juridiskais statuss ir nodibinājums vai biedrība, iepirkumu līdz Ministru kabineta noteiktajām publiskā iepirkuma līgumcenas robežām veic saskaņā ar Ministru kabineta noteikumiem par iepirkuma procedūru un tās piemērošanas kārtību pasūtītāja finansētiem projektiem. Ja paredzamā līgumcena ir vienāda vai pārsniedz Ministru kabineta noteiktas līgumcenu robežas, nodibinājums vai biedrība piemēro Publisko iepirkumu likumu tā, it kā finansējuma saņēmējs vai partneris būtu pasūtītājs Publisko iepirkumu likuma izpratnē.

80. Līdzfinansējuma saņēmēji vai projekta partneri, kuriem ir juridiskais statuss, kas nav minēts šo noteikumu 79.punktā, visus iepirkumus projekta vajadzībām veic saskaņā ar  Publisko iepirkumu likumu tā, it kā līdzfinansējuma saņēmējs vai projekta partneris būtu pasūtītājs atbilstoši Publisko iepirkumu likumā noteiktajai pasūtītāja definīcijai.

81. Aktivitātes ietvaros nav atļauts pilnā apmērā nodot īstenošanai ārējo pakalpojumu veidā tādus pētniecības uzdevumus, kas saistīti ar iznākuma rādītāju sasniegšanu. Aktivitātes ietvaros nav atļauts nodot īstenošanai ārējo pakalpojumu veidā projekta zinātniskā vadītāja un aktivitāšu vadītāju pienākumus.

82. Ja projekta īstenošanas laikā rodas neattiecināmie izdevumi vai sadārdzinās izmaksas, līdzfinansējuma saņēmējs to sedz no savā rīcībā esošajiem līdzekļiem, kas nav saistīti ar publisku atbalstu.

83. Aģentūrai un programmas apsaimniekotājam ir tiesības pieprasīt informāciju no līdzfinansējuma saņēmēja par projekta īstenošanas gaitu un sasniegto rezultātu atbilstību plānotajiem rezultātiem.

84. Aģentūra lemj par projekta līguma izbeigšanu atbilstoši līguma nosacījumiem, kā arī tad, ja astoņu mēnešu laikā no projekta līguma noslēgšanas dienas:

84.1. līdzfinansējuma saņēmējs nav noslēdzis līgumu ar kredītiestādi par kredīta piešķiršanu par summu, ne mazāku kā 75 procenti no izziņā minētās summas (ja projekta iesniegumam ir pievienota izziņa no kredītiestādes par kredīta piešķiršanu);

84.2. nav sasniegti vismaz 20 procenti no kopējiem projektā norādītajiem rezultātiem.

85. Līdzfinansējuma saņēmējs iesniedz aģentūrā pārskatus un citu nepieciešamo informāciju par projekta īstenošanu saskaņā ar projekta līguma nosacījumiem un atbilstoši projekta līgumam pievienotajām veidlapām.

86. Aģentūra pārskaita līdzfinansējuma saņēmējam avansa maksājumu, nepārsniedzot 40 procentus no projektam paredzētā programmas līdzfinansējuma apmēra, ņemot vērā termiņus un kārtību, ko nosaka projekta līguma noteikumi.

87. Aģentūra veic turpmākos maksājumus līdzfinansējuma saņēmējam saskaņā ar projekta līguma nosacījumiem, ievērojot, ka noslēguma maksājums, kas nepārsniedz 20 procentus no projektam paredzētā programmas līdzfinansējuma apmēra un tiek noteikts atbilstoši projekta ietvaros faktiski izlietotajai attiecināmo izmaksu kopsummai, līdzfinansējuma saņēmējam tiek izmaksāts pēc tam, kad aģentūra ir apstiprinājusi projekta noslēguma ziņojumu.

88. Līdzfinansējuma saņēmējs nodrošina, ka projekta ietvaros veic intelektuālā īpašuma tiesību, kas izriet no projekta ietvaros veiktajām darbībām, pilnīgu piešķiršanu līdzfinansējuma saņēmējam un projekta partneriem šo noteikumu 17.punktā minētajā partnerības līgumā noteiktajā kārtībā un apjomā.

**XII. Programmas divpusējās sadarbības fonda piešķiršanas nosacījumi līdzfinansējuma saņēmējiem**

 89. Pamatojoties uz līdzfinansējuma saņēmēja rakstveida iesniegumu (3.pielikums) aģentūra vienu reizi projekta īstenošanas laikā piešķir līdzfinansējuma saņēmējam programmas divpusējās sadarbības fonda finansējumu ne vairāk kā EUR 2000 apmērā dalībai partnerības pasākumos vai to organizēšanai Norvēģijā vai Latvijā vai dalībai partnerības pasākumos, kurus organizē vairākām Norvēģijas finanšu instrumenta saņēmējvalstīm kopīgi.

90. Divpusējās sadarbības fonda partnerības pasākumu ietvaros ir attiecināmas šādas izmaksas:

90.1. līdzfinansējuma saņēmēja un šo noteikumu 13.punktā minētā projekta partnera ceļa izdevumi, dienas nauda un viesnīcas izmaksas atbilstoši normatīvajiem aktiem ar komandējumiem saistīto izdevumu atlīdzināšanas jomā;

90.2. donorvalsts projekta partnera ceļa izdevumi, dienas nauda un viesnīcas izmaksas saskaņā ar attiecīgajā valstī noteiktajām komandējuma izdevumu normām;

90.3. apdrošināšanas izmaksas;

 90.4. vietējā transporta izmaksas;

 90.5. konferenču un semināru telpu un aprīkojuma nomas izmaksas.

 91. Aģentūra vērtē pieprasītā finansējuma apmēra atbilstību plānotajai partnerības pasākuma programmai un pieņem lēmumu par finansējuma piešķiršanu, nosakot piešķiramā finansējuma apjomu.

 92. programmas divpusējās sadarbības fonda finansējumu aģentūra līdzfinansējuma saņēmējam izmaksā 10 darbdienu laikā pēc šo noteikumu 88.punktā minētā lēmuma paziņošanas līdzfinansējuma saņēmējam.

 93. Pārskatu par izlietoto programmas divpusējās sadarbības fonda finansējumu un sasniegtajiem rezultātiem līdzfinansējuma saņēmējs iekļauj kārtējā projekta progresa pārskatā, kas ir jāiesniedz aģentūrā saskaņā ar projekta līguma nosacījumiem.

**XIII.nodaļa Noslēguma jautājumi**

 94. Gadījumā, ja elektronisko projektu iesniegumu iesniegšanas sistēmā tiek konstatēti darbības traucējumi, kas kavē projektu iesniegumu iesniegšanu, aģentūrai ir pienākums pagarināt projektu iesniegumu iesniegšanas termiņu uz laiku, kas ir nepieciešams elektronisko projektu iesniegumu iesniegšanas sistēmas darbības atjaunošanai. Aģentūra šajā punktā minēto lēmumu publicē vismaz savā interneta vietnē www.viaa.gov.lv un programmas apsaimniekotāja interneta vietnē www.izm.gov.lv.

 95. Gadījumā, ja programmas aktivitātē ir atlicis finansējums, kas ir lielāks par EUR 60 000 pēc tam, kad ir pieņemti visi šo noteikumu 61.punktā minētie lēmumi, aģentūra pēc saskaņošanas ar programmas apsaimniekotāju izsludina atkārtotu projektu iesniegumu atlasi aktivitātē saskaņā ar šiem noteikumiem.

Ministru prezidente L.Straujuma

Izglītības un zinātnes ministre I.Druviete

Iesniedzējs:

Izglītības un zinātnes ministre I.Druviete

Vizē: Valsts sekretāre S.Liepiņa

04.06.2014. 19:26

6278

Arāja 67047875

gunta.araja@izm.gov.lv